Benjamin Rush

D-ro Benjamin RUSH ( – ) estis usona revoluciulo, subskribinto de la Deklaracio de Sendependeco de Usono, kaj civita gvidanto en Filadelfio, kie li estis kuracisto, politikisto, socia reformisto, edukisto, kaj fondinto de Dickinson College. Rush estis delegito de Pensilvanio ĉe la Kontinenta Kongreso. Li poste priskribis siajn klopodojn subteni la usonan revolucion, dirante: « Li bone intencis. » Li servis kiel ĉefa kirurgo de la Kontinenta Armeo kaj fariĝis profesoro pri kemio, medicina teorio kaj klinika praktiko ĉe la universitato de Pensilvanio.

D-ro Benjamin Rush estis gvidanto de usona klerismo kaj entuziasma subtenanto de la Usona Revolucio. Li gvidis la subskribadon de la konstitucio de Usono en Pensilvanio en 1788. Li estis elstara en multaj reformoj, precipe en la kampoj de medicino kaj edukado. Li kontraŭis sklavecon, apogis senpagajn publikajn lernejojn, kaj celis plibonigitan, sed patriarkan, edukadon por virinoj, kaj pli kleran punan sistemon. Kiel elstara kuracisto, Rush havis grandan influon sur la formiĝanta medicina profesio.

Kiel klerisma intelektulo, Rush celis organizi la tutan medicinan scion ĉirkaŭ klarigaj teorioj, anstataŭ fidi je empiriaj metodoj. Rush argumentis ke malsano estis rezulto de malekvilibroj en la fizika sistemo de la korpo kaj kaŭzita de misfunkcioj en la cerbo. Lia aliro preparis la vojon por estonta medicina esplorado, kvankam Rush mem ne entreprenis tiajn esplorojn. Li antaŭenigis publikan sanon per apogado de pura medio kaj atentigo pri la graveco de persona higieno. Lia studado de mensaj malsanoj igis lin unu el la fondintoj de usona psikiatrio. En 1965, la Usona Psikiatria Asocio agnoskis Rush kiel la « patro de usona psikiatrio ».

 Referencoj 

Kategorio:Usonaj politikistoj
Kategorio:Usonaj kuracistoj
Kategorio:Usonaj verkistoj